
INTÉZMÉNY ISMERTETŐ

Intézmény neve:	Szent Angéla Otthon
Címe:			9022 Győr, Apáca utca 41.
Telefonszám:		96/524-758    /13 mellék/
E-mail:		szentangelaotthon@bencesgyor.hu
Web:			https://bencesgyor.hu/szentangelaotthon/ 
Típusa:		Idősek otthona intézmény /49 fő/  
Fenntartója: 		Magyar Bencés Kongregáció Szent Mór Perjelség 
(9022 Győr, Széchenyi tér 8-9.)

A Szent Angéla Otthon a Magyar Bencés Kongregáció Szent Mór Perjelsége fenntartásában működő bentlakásos szociális intézmény, amely Győr történelmi belvárosában, különleges egyházi és kulturális környezetben nyújt teljes körű ellátást.
Intézményünk küldetése, hogy lakóink ne csupán ellátásban részesüljenek, hanem valódi otthonra találjanak nálunk, ahol megőrizhetik emberi méltóságukat, önállóságukat és társas kapcsolataikat.

Történetünk
A Szent Angéla Otthon története szorosan kapcsolódik a győri Szent Orsolya Rend több évszázados jelenlétéhez és szolgálatához.
Az egyházi ingatlanok tulajdonjogának rendezését követően az 1990-es évek elején a Római Unióhoz Tartozó Szent Orsolya Rend visszakapta korábbi győri épületeinek egy részét, köztük az Apáca utcai iskolaépületet, amely ma a Prohászka Ottokár Katolikus Iskola otthona.
1993-ban a rendház épülete is visszakerült a rend tulajdonába. Az épületben először egy 40 férőhelyes leánykollégium működött, majd 1998-ban az idős orsolyita nővérek gondozására létrejött a 20 férőhelyes szociális otthon.
Az intézmény fejlődése az ezt követő években is folytatódott. Egy újabb épületrész visszaadását követően 2004-ben lehetővé vált az otthon bővítése, így a férőhelyek száma 45-re emelkedett.
A Szent Orsolya Rend több mint három évszázadon keresztül szolgálta Győr városát az oktatás, a nevelés, valamint a keresztény értékek közvetítése területén. E hagyományok tovább élnek intézményünk mindennapjaiban is. 2022. január 7-én a fenntartói jogokat a Magyar Bencés Kongregáció Szent Mór Perjelsége vette át, majd az ingatlan tulajdonjoga is a bencés közösséghez került. A fenntartó az orsolyita örökség tiszteletben tartásával és továbbvitelével folytatja az intézmény működtetését. 
A fejlődés újabb állomásaként 2025-ben a fenntartó férőhelybővítési engedélyt kapott, így a Szent Angéla Otthon jelenleg 49 férőhelyen biztosít bentlakásos ellátást.

Keresztény küldetésünk
A Szent Angéla Otthon működését a keresztény emberkép határozza meg, amely szerint minden ember egyedi, megismételhetetlen érték, akit életkorától, egészségi állapotától vagy gondozási szükségleteitől függetlenül tisztelet és megbecsülés illet meg.
Fenntartónk, a Magyar Bencés Kongregáció évszázados hagyományai nyomán különösen fontosnak tartjuk a közösség erejét, az egymás iránti felelősségvállalást, a szolgálat lelkületét és a lelki gondozást. Ennek szellemében arra törekszünk, hogy lakóink számára ne csupán szakszerű ellátást nyújtsunk, hanem olyan szeretetteljes közösséget teremtsünk, ahol biztonságban, elfogadásban és figyelemben élhetik mindennapjaikat.
A hitélet gyakorlásának lehetőségét intézményünk természetes módon biztosítja. Lakóink részt vehetnek szentmiséken, közös imádságokon és lelki programokon, miközben tiszteletben tartjuk mindenki személyes meggyőződését és lelki igényeit.

Szolgáltatásaink
Lakóink számára biztosítjuk:
napi legalább háromszori étkezést, szükség esetén diétás étrendet, 
egészségügyi alap és szakápolást,
24 órás nővéri felügyeletet,
teljes körű ápolást és gondozást,
alapgyógyszer-ellátást,
ruházat mosását és javítását a házirendben foglaltak szerint,
rendszeres csoportos, illetve szükség esetén egyéni gyógytornát,
kulturális, közösségi és szabadidős programokat,
mentális és lelki támogatást, a hitélet gyakorlásának lehetőségét,
Célunk, hogy lakóink képességeiket minél tovább megőrizhessék, közösségben élhessenek, és életük időskori szakaszát méltóságban, biztonságban és szeretettel körülvéve tölthessék.
Térítési díj és belépési hozzájárulás
A fenntartó által megállapított intézményi térítési díj jelenleg egységesen 10.000 Ft/nap. A havi térítési díj az adott hónap tényleges ellátási napjai alapján kerül megállapításra. A térítési díj megfizetését a tartásra képes és köteles hozzátartozó is átvállalhatja. 
A fenntartó az intézményi férőhelyek 50%-ra belépési hozzájárulás megfizetését írja elő, amelynek mértékét fenntartói határozat rögzíti. 
2026.08.01-től a belépési hozzájárulás összege:
· egyágyas szoba esetén: 	6.000.000 Ft 
· kétágyas szoba esetén: 	4.000.000 Ft 

Kapcsolat
Az otthonba történő bekerülés feltételeiről, a felvételi eljárásról és a szükséges dokumentumokról munkanapokon 8.00–12.00 óra között kérhető tájékoztatás.

Telefon:	 06-96-524-758/105 mellék
Mobil: 	06-30-594-1042

Intézményünk előzetes időpont-egyeztetést követően személyesen is megtekinthető. Szeretettel várjuk az érdeklődőket és hozzátartozóikat.

									Jakab Veronika
									Intézményvezető
